ประชุมด่วน! “อนุทิน” ถกแผนรับมือ “ฝีดาษลิง” จับตาประกาศระดับ “โรคติดต่อ” พรุ่งนี้
ประชุมด่วน! “อนุทิน” ถกแผนรับมือ “ฝีดาษลิง” หลัง “องค์กรอนามัยโลก” ประกาศภาวะฉุกเฉินด้านสาธารณสุขระหว่างประเทศ เผยพรุ่งนี้ (25 ก.ค. 65) เตรียมพิจารณาว่าจะยกระดับจากโรคติดต่อเฝ้าระวัง เป็นโรคติดต่ออันตรายหรือไม่?
ประชุมด่วน! “อนุทิน” ถกแผนรับมือ “ฝีดาษลิง” หลัง WHO ประกาศภาวะฉุกเฉินด้านสาธารณสุขระหว่างประเทศ จับตาพรุ่งนี้ไทยพิจารณายกระดับ "โรคติดต่อ”
24 ก.ค. 2565

นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข เรียกประชุมด่วนผู้บริหารกระทรวงสาธารณสุข หลังองค์การอนามัยโลกประกาศให้โรคฝีดาษลิงเป็นภาวะฉุกเฉินด้านสาธารณสุขระหว่างประเทศ
โดยกรมควบคุมโรคได้รายงานสถานการณ์หลังลงพื้นที่ไปสอบสวนโรคที่จังหวัดภูเก็ต ซึ่งชายชาวไนจีเรียผู้ป่วยรายแรก มาอยู่ในไทยตั้งแต่ปลายเดือนตุลาคมปีที่แล้ว ไม่ให้ความร่วมมือการสอบสวนโรค และได้หลบหนีไปกัมพูชา เพราะอยู่ในไทยเกินกฎหมายกำหนดจึงหลบหนี
อีกทั้งจากการติดตามผู้สัมผัสใกล้ชิดผู้ป่วยขณะอยู่ที่จังหวัดภูเก็ต ย้อนหลังไป 1 เดือน ยังไม่พบคนติดเชื้อฝีดาษลิงเพิ่ม เบื้องต้นชาวไนจีเรียรักษาตัวที่ประเทศกัมพูชา และทางสำนักระบาดวิทยาจะมีการประสานติดต่อ สาธารณสุขกัมพูชาเพื่อสอบสวนโรคเพิ่มเติม
ทั้งนี้ ประเทศไทยได้เฝ้าติดตามสถานการณ์มาอย่างต่อเนื่อง ตั้งแต่ที่ทั่วโลกพบผู้ป่วยฝีดาษลิง โดยให้สถานพยาบาลทุกแห่งคัดกรองผู้ป่วยที่เข้าข่ายสงสัยโรคฝีดาษลิงตามนิยาม ส่งตัวอย่างเชื้อตรวจวิเคราะห์ในห้องปฏิบัติการ ซึ่งที่ผ่านมาได้มีผู้ป่วยเข้าข่ายสงสัยโรค แต่เมื่อตรวจเชื้อแล้วไม่พบโรคฝีดาษลิง จนมากระทั่งล่าสุดที่ไทยพบผู้ป่วยโรคฝีดาษชายชาวไนจีเรีย ที่จ.ภูเก็ต
โดยวันพรุ่งนี้ (25 ก.ค. 65) จะมีการประชุมเพื่อพิจารณาว่าจะยกระดับจากโรคติดต่อเฝ้าระวัง เป็นโรคติดต่ออันตรายหรือไม่ เบื้องต้นเห็นว่ายังไม่จำเป็นต้องยกระดับมาตรการการจำกัดการเดินทางเข้าประเทศสำหรับประเทศกลุ่มเสี่ยง